### NN 61/2022 (1.6.2022.), Presuda Visokog upravnog suda Republike Hrvatske poslovni broj: Usoz-93/20-6 od 25. travnja 2022.

VISOKI UPRAVNI SUD REPUBLIKE HRVATSKE

890

PRESUDA

Visoki upravni sud Republike Hrvatske u vijeću sastavljenom od sutkinja toga suda Dijane Vidović, predsjednice vijeća, dr. sc. Sanje Otočan, Senke Orlić-Zaninović, Gordane Marušić-Babić i mr. sc. Inge Vezmar Barlek, članica vijeća te više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutom u povodu obavijesti M. K., C., na sjednici vijeća održanoj 25. travnja 2022.

presudio je

Ukida se Odluka o zakupu (korištenju) javnih površina za postavu privremenih objekata (Službene novine Grada Crikvenice, 44/18.)

Obrazloženje

1. Podnositelj je podnio ovome sudu obavijest građana-zahtjev za ocjenu zakonitosti Odluke o zakupu (korištenju) javnih površina za postavu privremenih objekata (Službene novine Grada Crikvenice, 44/18.) – dalje: Odluka. Navodi da zakonske odredbe na koje se donositelj poziva, nisu osnova za donošenje općeg akta, nego je to Zakon o komunalnom gospodarstvu (»Narodne novine«, br. 68/18., 110/18. i 32/20.), koji u člancima 59. – 63., 104. – 107., 112. i 114. propisuje da se zakup (korištenje) javnih površina isključivo regulira sukladno tome zakonu. Predlaže sudu da Odluku ukine.

2. Donositelj u očitovanju navodi da je odluka na snazi, da nije u suprotnosti s bilo kojim zakonskim propisom te je donesena prije stupanja na snagu ZKG-a, ali je u suglasnosti i s tim propisom. Naime, navodi da je u nadležnosti gradskog vijeća donošenje odluke o komunalnom redu te donošenje mjera kojima će se odrediti provođenje te odluke. Stoga je osporenom Odlukom određen način na koji će izvršna vlast (gradonačelnik) provoditi opći akt (odluku o komunalnom redu). Predlaže da se zahtjev odbije.

3. Podnositelj nije odgovorio na očitovanje donositelja.

4. Zahtjev je osnovan.

5. Odluka je donesena na temelju članka 35. Zakona o vlasništvu i drugim stvarnim pravima (»Narodne novine«, br. 91/96., 137/99., 22/20., 73/20., 114/01., 79/06., 141/06., 146/08., 38/09., 153/09., 143/12., 152/14., 81/15., 94/17.) – dalje: ZV, članka 35. Zakona o lokalnoj i područnoj (regionalnoj) samoupravi (»Narodne novine«, br. 33/01., 60/01., 129/05., 109/07., 125/08., 36/09., 150/11., 144/12., 19/13., 137/15. i 123/17.) – dalje: ZOLPS, i članka 30. Statuta Grada Crikvenice (Službene novine Grada Crikvenice, 26/09., 34/09. 7/13. i 42/18.) – dalje: Statut, na sjednici održanoj 13. ožujka 2018.

6. Odredbama članka 35. ZOLPS-a i 30. Statuta propisane su nadležnosti predstavničkog tijela jedinice lokalne, odnosno područne (regionalne) samouprave. Odredba članka 35. ZV-a propisuje osobitosti o vlasništvu Republike Hrvatske i drugih osoba javnoga prava, a u stavku 8., da se na pravo vlasništva jedinica lokalne samouprave i jedinica lokalne samouprave i uprave na odgovarajući način primjenjuju pravila o vlasništvu Republike Hrvatske, ako nije što drugo određeno zakonom, niti proizlazi iz naravi tih osoba.

7. Iz naprijed navedenih odredbi, koje su osnova za donošenje Odluke, ne proizlazi ovlast predstavničkog tijela jedinice lokalne samouprave da donese Odluku.

8. Budući da je Odluka donesena na temelju ZV-a, ZOLPS-a i Statuta, koji propisi ne daju ovlast za donošenje takve odluke, sud je ocijenio da je Odluka nezakonita jer ne postoji valjana zakonska osnova za donošenje iste.

9. Valja napomenuti da je 4. kolovoza 2018. stupio na snagu Zakon o komunalnom gospodarstvu (»Narodne novine«, br. 68/18., 110/18. i 32/20.), koji u članku 136. propisuje da danom stupanja na snagu ovoga Zakona prestaje važiti Zakon o komunalnom gospodarstvu (»Narodne novine«, br. 36/95., 70/97., 128/99., 57/00., 129/00., 59/01., 26/03. – pročišćeni tekst, 82/04., 178/04., 38/09., 79/09., 153/09., 49/11., 84/11., 90/11., 144/12., 94/13., 153/13., 147/14. i 36/15.). Odredbom članka 130. stavak 3. toga zakona propisano je da do stupanja na snagu odluka iz stavaka 1. i 2. ovoga članka ostaju na snazi odluke o komunalnom doprinosu, odluke o komunalnoj naknadi i odluke o komunalnom redu s mjerama za njihovo provođenje, donesene na temelju zakona koji su važili prije stupanja na snagu ovoga Zakona. Odluka nije donesena pozivom na odredbe Zakona o komunalnom gospodarstvu, pa ne može ostati na snazi ni kao mjera za provođenje odluke o komunalnom redu.

10. Zbog navedenog, sud je na temelju odredbe članka 86. stavka 3. Zakona o upravnim sporovima (»Narodne novine«, br. 20/10., 143/12., 152/14., 94/16., 29/17. i 110/21.) odlučio kao u izreci, a na temelju odredbe članka 86. stavka 4. istoga zakona, ukinuti opći akt prestaje važiti danom objave ove presude u »Narodnim novinama«.

Poslovni broj: Usoz-93/20-6

Zagreb, 25. travnja 2022.

Predsjednica vijeća
 Dijana Vidović, v. r.